钦定古今图书集成/理学汇编/学行典/第183卷 > 庾沙弥
## 钦定古今图书集成/理学汇编/学行典/第183卷 > 庾沙弥

按《梁书孝行传》：“庾沙弥，颍阴人也。晋司空冰六世孙。
父佩玉，辅国长史、长沙内史。宋昇明中，坐沈攸之事
诛，沙弥时始生，年至五岁，所生母为制彩衣，辄不肯
服。母问其故，流涕对曰：‘家门祸酷，用是何为？既长，终
身布衣蔬食。起家临川王国左常侍，迁中军田曹行
参军。嫡母刘氏寝疾，沙弥晨昏侍侧，衣不解带，或应’”
鍼灸，辄以身先试之。及母亡，水浆不入口累日，终丧
不解，衰绖不出庐户，昼夜号恸，邻人不忍闻。墓在新
林，因有旅松百馀株，自生坟侧。族兄都官尚书咏表
言其状，应纯孝之举。高祖召见，嘉之，以补歙令。还除
轻车卲陵王参军事，随府会稽。复丁所生母忧。丧还
都，济浙江，中流遇风，舫将覆没，沙弥抱柩号哭，俄而
风静，盖孝感所致。服阕，除信威刑狱参军，累迁宁远
录事参军，转司马，出为长城令，卒。